रूसी वैगनर आर्मी की तरफ से यूक्रेन में तैनात था, कैदियों की अदला-बदली में छूटा था
Russia Ukraine War - Russia Military Wagner Dmitry Yakushchenko Death Video. अब वैगनर ने अपने इस भगोड़े सैनिक डिमिट्री याकूशैंको को हथोड़े से मारकर मौत की सजा दी है। द इनसाइडर के मुताबिक इस पूरी घटना का वीडियो ग्रे जोन नाम के एक टेलीग्राम चैनल ने पोस्ट किया है।
यूक्रेन जंग में लड़ने से इनकार करने वाले सैनिक की रूस बेहद क्रूर तरीके से हत्या कर रहा है। हाल ही में यूक्रेन से लौटे वैगनर ग्रुप के एक सैनिक का सिर हथोड़े से फोड़कर उसे मार डाला गया। वह यूक्रेन की तरफ से छोड़े गए 63 रूसी सैनिकों में शामिल था। इसका नाम डिमिट्री याकूशैंको था और वह रूस की तरफ से जंग में शामिल प्राइवेट वैगनर आर्मी का मेंबर था।
याकूशैंको पर आरोप थे कि वह जानबूझ कर जंग छोड़ कर यूक्रेन की तरफ भाग गया था। उसने कहा था- जंग के मैदान में लड़ते हुए मुझे महसूस हुआ कि ये लड़ाई मेरी नहीं है। रूस और यूक्रेन ने 4 फरवरी को जंग के दौरान पकड़े गए सैनिकों की अदला-बदली की थी। द इनसाइडर के मुताबिक, इस पूरी घटना का वीडियो वैगनर से जुड़े ग्रे जोन नाम के एक टेलीग्राम चैनल ने पोस्ट किया है।
अब समझिए वीडियो में क्या है, इससे पहले क्या हुआ?
वीडियो में दिख रहा है कि याकूशैंको के सिर को टेप के जरिए ईंटों से बांधा गया है और फिर दीवार से चिपकाया है। पीछे खड़े एक व्यक्ति ने उसके सिर पर तीन बार हथोड़े से वार कर दिया और वो मर गया।
मरने से पहले याकूशैंकों ने कहा, 'मैं आज निप्रो में था, तभी मुझे किसी ने सिर पर चोट मारकर घायल कर दिया। इसके ठीक बाद मुझे सीधे इस कैमरे में होश आया है। मुझे बताया गया है कि मुझे मौत की सजा दी जाएगी।'
याकूशैंको ने दूसरे सैनिकों को भी जंग छोड़ने को कहा था
जब याकूशैंको बॉर्डर पार कर यूक्रेन पहुंचा तो वहां यूक्रेनी सैनिकों ने उससे पूछा कि वो वहां कैसे आया। इस पर याकूशैंकों ने बताया कि मैं रेंगरेंग कर आगे बढ़ा और जब तक गोलीबारी नहीं रुकी जमीन से चिपका रहा।
याकूशैंको लड़ाई के चार दिन बाद ही बाखमुत के जरिए यूक्रेन भाग गया था। खतरों से खुद को बचाने के लिए उसने अपने पास मशीन गन और ग्रेनेड भी रखे थे। उसने बताया कि यूक्रेन पहुंचने के लिए वो धीरे-धीरे आगे बढ़ा और सप्ताह भर में वहां पहुंच गया। उसने दूसरे रूसी सैनिकों को भी जंग छोड़ अपने साथ आने को कहा था।
वैगनर में भर्ती होने से पहले वो 19 साल जेल में रहा
रिपोर्ट्स के मुताबिक याकूशैंको एक हत्यारा था। जो वैगनर में भर्ती होने से पहले डकैती और हत्या के आरोप में क्रीमिया की जेल में बंद था। साल 2014 में जब पुतिन की सेना ने वहां कब्जा किया तो उसे वहां से निकालकर रूस की एंगेल्स जेल में डाल दिया।
वो 19 साल की सजा काट चुका था। तभी उसे रूस की तरफ से जंग लड़ने उसे जेल से छुड़ाया गया। दरअसल, वैगनर ग्रुप पर आरोप हैं कि वो यूक्रेन में जंग लड़ने के लिए अपनी फौज में अपराधियों को शामिल कर रहा है।
वैगनर ने पहले भी जंग छोड़कर भागे सैनिक को इसी क्रूरता से मारा था
याकूशैंको पहला रूसी सैनिक नहीं है जिसे जंग से भागने पर वैगनर ग्रुप ने क्रूरता से मारा हो। इससे पहले येवगेनी नुजहिन नाम के 55 साल के सैनिक को भी हथोड़े से मारकर मौत की सजा दी गई थी। इस पर पुतिन के करीबी माने जाने वाले और वैगनर ग्रुप के मालिक येवगेनी प्रिगोजिन ने कहा था- ये एक कुत्ते के लिए कुत्ते की मौत है। याकूशैंको की तरह इसकी मौत के वीडियो को भी ग्रे जोन ने ही पोस्ट किया था।
दोनों भगोड़े सैनिकों को एक ही तरह से पकड़ा 
रूस के धोखेबाज सैनिकों को एक ही तरह से मारा ही नहीं गया। बल्कि उन्हें पकड़ने का तरीका भी एक ही जैसा था। डिमिट्री याकूशैंको और येवगेनी नुजहिन दोनों ने बताया था कि वो यूक्रेन के किसी शहर में थे जब उनके सिर पर किसी ने वार किया। इसके बाद उन्हें सीधा एक जेल में ही होश आया। येवगेनी नुजहिन को कीव से पकड़ा गया था।
रूस जंग से जुड़ी ये खबरें भी पढ़ें...
लड़ने से इनकार करने वाले कैदियों को मौत की सजा:जंग में यूक्रेनी सैनिकों पर गोली चलाने से मना किया था, रुस ने दी फांसी
यूक्रेन पर रूस के हमले 322वें दिन जारी रहे। इस बीच, रूस में उन कैदियों को सरेआम फांसी दे दी गई, जिन्होंने यूक्रेन की सेना पर गोलियां चलाने से इनकार कर दिया। डेली बीस्ट की रिपोर्ट के मुताबिक, कुछ कैदियों ने बताया कि उन्हें रूस समर्थित वैगनर ग्रुप के साथ यूक्रेनी सेना के खिलाफ लड़ने के लिए अग्रिम मोर्चे पर भेजा गया था। उनमें से कुछ ने यूक्रेन के सैनिकों पर गोलियां चलाने से इनकार कर दिया। इसके बाद इन्हें नारफरमानी के आरोप में पकड़कर सुनसान इलाकों में ले जाकर मौत के घाट उतार दिया गया। पूरी खबर यहां पढ़ें... 
मां की लात-घूसों से की थी हत्या:यूक्रेन युद्ध में जान गंवाई तो रूस ने बनाया हीरो, लोग बोले- जिंदगी से प्यार करने वाला था
सर्गेई सेरोव इलाके में जहां अपनी मां के साथ रहता था रूस की सेना वहीं उसका मृत शरीर लेकर आई। द इनसाइडर के मुताबिक कस्बे के प्रशासन ने सर्गेई को ईमानदार इंसान बताया। मां को मारने वाले सर्गेई की तारीफ में कहा गया कि वो जिंदगी से प्यार करने वाला इंसान था। वो हमेशा लोगों की मदद करता था। पूरी खबर यहां पढ़ें.. 